אולה בישוף

אולה בישוף (בגרמנית: Ole Bischof; נולד ב-27 באוגוסט 1979 ברויטלינגן, גרמניה) הוא ג'ודוקא גרמני. האלוף האולימפי מאולימפיאדת בייג'ינג 2008 וזוכה מדליית הכסף מאולימפיאדת לונדון 2012. בישוף מחזיק במדליית ארד מאליפות העולם משנת 2009 וכן במדליות זהב, כסף וארד מאליפויות אירופה. אולה בישוף הוא בנו של גונטר בישוף, ג'ודוקא בעברו שבין השאר היה מאמן ג'ודו של איגוד הג'ודו הגרמני. בשנת 1992 החל אולה ללמוד ג'ודו במועדון הג'ודו המקומי 'TSG רויטלינגן'. בגיל 18, הפך לאלוף גרמניה בטורניר עד גיל 20. לאחר ארבע שנים, בשנת 2001, הפך לאלוף גרמניה בטורניר הבוגרים. בשנים שלאחר מכן זכה במדליות בטורנירים בינלאומיים קטנים וב-15 במאי 2004 השתתף באליפות אירופה שנערכה בבוקרשט וזכה במדליית כסף לאחר שניצח בחצי הגמר את יואן ברטון הבריטי והפסיד בגמר לאיליאס איליאדיס היווני. בישוף לא השתתף באולימפיאדת אתונה 2004 ובמקומו נשלח ג'ודוקא גרמני אחר, פלוריאן וואנר, אשר התחרה באותה קטגוריית משקל של בישוף ואף היה אלוף העולם המכהן. ב-21 במאי 2005, זכה במדליית הזהב באליפות אירופה שנערכה ברוטרדם, בחצי הגמר ניצח את גיום אלמונט ההולנדי ובגמר את בוריס נובוטני הסלובקי. באליפות אירופה שנה לאחר מכן הגיע עד לקרב על מדליית הארד והפסיד. בשנת 2007 זכה בישוף במדליות במספר טורנירים בינלאומיים וביניהם ארד ב-'Super World Cup Tournoi de Paris', ארד ב-'Super World Cup Hamburg', כסף ב-'Super World Cup Moscow' וזהב ב-'Super World Cup Dutch Open Rotterdam'. באולימפיאדת בייג'ינג 2008, בישוף נשלח כנציג הגרמני בקטגוריית המשקל עד 81 ק"ג וזכה במדליית הזהב. בקרב הראשון בישוף ניצח את מחמן אזיזוב האזרי, בשמינית הגמר את טרוויס סטיבנס האמריקאי וברבע הגמר את טיאגו קמילו הברזילאי. בחצי הגמר בישוף גבר על רומן הונטיוק האוקראיני ובגמר הוא ניצח את קים ג'ה-בום הקוריאני. ב-28 באוגוסט 2009, השתתף בישוף באליפות העולם שנערכה ברוטרדם וזכה במדליית הארד לאחר שניצח את סרג'אן מרבאלייביץ' המונטנגרי בקרב על המדליה. בשנת 2010, הוא זכה במדליית הזהב בגראנד פרי תוניס ובמדליית הארד בגראנד סלאם מוסקבה לאחר שניצח את איוואן ניפונטוב הרוסי. באליפות אירופה בשנת 2011, זכה בישוף במדליית הארד. בקרב על המדליה ניצח את אלן שמיט הצרפתי. עוד באותה שנה הוא זכה במדליית זהב בגראנד פרי באקו ובמדליית ארד בגראנד סלאם מוסקבה. בחודש פברואר 2012 זכה במדליית זהב בגראנד סלאם פריז היוקרתי ובעוד זהב בגראנד פרי דיסלדורף. באולימפיאדת לונדון 2012, בישוף זכה במדליית הכסף. בקרב הראשון ניצח את אנטוניו צ'יאנו האיטלקי, בשמינית הגמר ניצח את אסלאם בוזבאייב הקזחי וברבע הגמר את טקהירו נאקאי היפני. בחצי הגמר גבר על טרוויס סטיבנס האמריקאי והגיע לגמר בו שוב פגש את קים ג'ה-בום בשחזור הגמר האולימפי מבייג'ינג 2008, בקרב זה בישוף הפסיד. בספטמבר 2012 הודיע בישוף על פרישה מג'ודו. מקור: המשחקים האולימפיים: בייג'ינג 2008: מדליית זהב בקטגוריית המשקל עד 81 ק"ג לונדון 2012: מדליית כסף בקטגוריית המשקל עד 81 ק"ג אליפות העולם: רוטרדם 2009: מדליית ארד בקטגוריית המשקל עד 81 ק"ג אליפות אירופה: בוקרשט 2004: מדליית כסף בקטגוריית המשקל עד 81 ק"ג רוטרדם 2005: מדליית זהב בקטגוריית המשקל עד 81 ק"ג איסטנבול 2011: מדליית ארד בקטגוריית המשקל עד 81 ק"ג תחרויות מהסבב העולמי (מאסטרס, גראנד סלאם, גראנד פרי): גראנד פרי תוניס 2009: מדליית זהב גראנד סלאם מוסקבה 2009: מדליית ארד גראנד פרי תוניס 2010: מדליית זהב גראנד סלאם מוסקבה 2010: מדליית ארד גראנד פרי באקו 2011: מדליית זהב גראנד סלאם מוסקבה 2011: מדליית ארד גראנד סלאם פריז 2012: מדליית זהב גראנד פרי דיסלדורף 2012: מדליית זהב מדיה וקבצים בנושא אולה בישוף בוויקישיתוף אתר האינטרנט הרשמי של אולה בישוף אולה בישוף, ברשת החברתית פייסבוק אולה בישוף, ברשת החברתית אקס (טוויטר) אולה בישוף, ברשת החברתית אינסטגרם אולה בישוף, באתר הוועד האולימפי הבין-לאומי אולה בישוף, באתר olympedia.org אולה בישוף, באתר איגוד הג'ודו העולמי אולה בישוף, באתר JudoInside.com פרופיל וסטטיסטיקות אודות הג'ודוקא באתר sports-reference.com מידע על הג'ודוקא באתר JudoInside. מידע על אביו ומאמנים אחרים באתר Judo Museum. (בגרמנית) ‏ "Olympiasieger Bischof beendet Karriere" ["האלוף האולימפי בישוף מסיים את הקריירה"], 'Spiegel Online' (דר שפיגל). (בגרמנית)